V. Veteška, podpredseda NR SR: (2004-10-21):
V rokovaní pokračujeme druhým a tretím a čítaním o zákone z 22. septembra 2004 o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál ste dostali ako tlač 924. Dávam slovo spoločnej spravodajkyni z výboru pre zdravotníctvo poslankyni Márii Majdovej. M. Majdová, poslankyňa: Ďakujem za slovo, pán predsedajúci. Vážený pán podpredseda, vážená snemovňa, Výbor Národnej rady Slovenskej republiky pre zdravotníctvo ako gestorský výbor pri rokovaní o zákone z 22. septembra 2004 o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov, vrátenom prezidentom Slovenskej republiky na opätovné prerokovanie Národnou radou Slovenskej republiky, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku túto spoločnú správu výborov Národnej rady Slovenskej republiky. Národná rada Slovenskej republiky schválila dňa 22. septembra 2004 zákon o poskytovateľoch zdravotnej starostlivosti. Prezident Slovenskej republiky podľa čl. 102 ods. 1 písm. o) Ústavy Slovenskej republiky vrátil Národnej rade zákon z 22. septembra 2004 o poskytovateľoch zdravotnej starostlivosti na opätovné prerokovanie. Prezident Slovenskej republiky vo svojom rozhodnutí uviedol dôvody, ktoré ho viedli k tomu, aby využil svoju právomoc, ktorá mu vyplýva z Ústavy Slovenskej republiky. Na základe uvedeného predseda Národnej rady Slovenskej republiky svojím rozhodnutím č. 926 z 19. októbra 2004 rozhodol, že podľa § 90 ods. 2 zákona Národnej rady č. 350/1996 Z. z. o rokovacom poriadku ho prideľuje na prerokovanie jednotlivým výborom, určil gestorský výbor a lehotu na jeho prerokovanie. V súlade s rozhodnutím predsedu Národnej rady rokovali o zákone, ktorý prezident republiky vrátil, ústavnoprávny výbor a Výbor Národnej rady Slovenskej republiky pre zdravotníctvo ako gestorský výbor. Vo svojom rozhodnutí z 18. októbra 2004 prezident republiky uviedol dôvody na vrátenie zákona. V prípade, ak by Národná rada zákon opäť schválila, navrhol pripomienku, ktorá sa týka posunutia účinnosti zákona. Ústavnoprávny výbor Národnej rady Slovenskej republiky prijal uznesenie č. 682 z 20. októbra 2004, v ktorom konštatoval, že 1. uplynutím lehoty ustanovenej čl. 102 ods. 1 písm. o) Ústavy Slovenskej republiky v znení neskorších predpisov právo prezidenta Slovenskej republiky vrátiť zákon s pripomienkami na nové prerokovanie zaniká; 2. Ústava Slovenskej republiky č. 460/1992 Zb. neumožňuje predĺžiť lehotu ustanovenú čl. 102 ods. 1 písm. o). Ústava Slovenskej republiky ani neobsahuje interpretačnú normu oprávňujúcu vysvetliť ustanovenie ústavy pomocou zákona alebo iného všeobecne záväzného právneho predpisu; 3. prezident Slovenskej republiky rozhodnutím z 18. októbra č. 4213-2004-BA neuplatnil svoje práva podľa čl. 102 ods. 1 písm. o) v ústavou stanovenej lehote; 4. rozhodnutie prezidenta Slovenskej republiky o vrátení zákona z 22. septembra 2004 o poskytovateľoch zdravotnej starostlivosti nezakladá právny dôvod na opätovné prerokovanie Národnou radou Slovenskej republiky. Výbor Národnej rady Slovenskej republiky pre zdravotníctvo prerokoval zákon z 22. septembra 2004 o poskytovateľoch zdravotnej starostlivosti, vrátený prezidentom na opätovné prerokovanie, dňa 20. októbra 2004. Výbor nesúhlasil a) s návrhom uvedeným v rozhodnutí prezidenta Slovenskej republiky z 18. októbra neprijať zákon ako celok, b) s pripomienkou prezidenta, ktorá sa týka posunutia účinnosti zákona. Výbor odporučil Národnej rade Slovenskej republiky podľa § 90 ods. 5 zákona o rokovacom poriadku zákon z 22. septembra 2004 o poskytovateľoch pri opätovnom prerokovaní schváliť. Pripomienku pána prezidenta, ktorá je uvedená v časti 3 jeho rozhodnutia, gestorský výbor odporúča neschváliť. Gestorský výbor v zmysle § 79 ods. 4 písm. f) zákona o rokovacom poriadku odporúča Národnej rade Slovenskej republiky zákon z 22. septembra 2004 o poskytovateľoch zdravotnej starostlivosti schváliť. Predmetná spoločná správa výborov Národnej rady o prerokovaní zákona z 22. septembra o poskytovateľoch bola schválená uznesením Výboru Národnej rady Slovenskej republiky pre zdravotníctvo č. 163 z 20. októbra 2004. Výbor ma poveril ako spoločnú spravodajkyňu, aby som plénum Národnej rady informovala v súlade s príslušnými ustanoveniami rokovacieho poriadku o prerokovaní zákona vo výboroch. Ďakujem, pán predsedajúci, skončila som, otvorte, prosím, rozpravu.